તેમના નમ્ર વ્યક્તિત્વ સાથે આ પંક્તિઓનો મેળ પણ ખાય છે. પાંચમા ધોરણમાં પ્રથમ નંબરે આવ્યા ત્યારે તેમને ઈનામમાં પુસ્તક જ મળ્યું હતું. વિનુભાઈ પુસ્તકો વાંચે, પણ છાપાં ના વાંચે. (બોલો, તેમને નાનપણથી જ છાપાંની નિર્થકતા સમજાઈ ગઈ હતી!) ઘરમાં ‘મુંબઈ સમાચાર’ દૈનિક આવે પણ તેમાં કોઈ રુચિ નહીં. નાનપણમાં તેમની કલાસૂઝ પણ વખણાતી. સુંદર ચિત્રો દોરતા. જોકે સુંદર કૃતિ સર્જીને તરત ભૂલી જાય. કહેતા, ચિત્ર કરીએ, પણ આસક્તિ નહીં. કર્યા પછી એનો વિચાર નહીં. રમતગમતમાં ફૂટબોલ તેમની પ્રિય રમત. સરસ રમતા.